Document ID: 32008R0174

REGULAMENTUL (CE) NR. 174/2008 AL COMISIEI
din 27 februarie 2008
de modificare a Regulamentului (CE) nr. 994/2007 al Comisiei de impunere a unei taxe antidumping importurilor de ferosiliciu originare din Republica Populară Chineză, Egipt, Kazahstan, Fosta Republică Iugoslavă a Macedoniei și Rusia
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 8,
după consultarea Comitetului consultativ,
întrucât:
(1)
La 30 noiembrie 2006, Comisia a anunțat, printr-un aviz publicat în Jurnalul Oficial al Uniunii Europene (2), deschiderea unei proceduri antidumping privind importurile în Comunitate de ferosiliciu („FeSi”) originar din Republica Populară Chineză, Egipt, Kazahstan, Fosta Republică Iugoslavă a Macedoniei și Rusia.
(2)
Prin Regulamentul (CE) nr. 994/2007 (3), Comisia a instituit o taxă antidumping provizorie la importurile de ferosiliciu (FeSi) originare din Republica Populară Chineză, Egipt, Kazahstan, Fosta Republică Iugoslavă a Macedoniei și Rusia, care se încadrează în prezent la codurile NC 7202 21 00, 7202 29 10 și 7202 29 90. Măsurile aplicabile acestor importuri constau într-o taxă ad valorem, cu excepția unui producător-exportator din Fosta Republică Iugoslavă a Macedoniei, de la care a fost acceptat un angajament în regulamentul menționat.
(3)
În contextul examinării măsurii în care angajamentul privind prețul continuă să fie practic, s-a constatat că prețurile la FeSi au continuat să fluctueze după instituirea măsurilor provizorii și acceptarea angajamentului. Per ansamblu, s-a constatat că prețurile FeSi au demonstrat o volatilitate considerabilă. Din cauza volatilității prețului descrise mai sus, s-a concluzionat că prețurile minime de import fixe (PMI) ale angajamentului nu mai reprezintă o formă valabilă a măsurii, având în vedere concluziile efectuate în cursul anchetei.
(4)
În scopul soluționării acestei probleme, s-a examinat posibilitatea de a indexa prețurile minime de import în raport cu prețul costului de producție principal. Cu toate acestea, s-a concluzionat că volatilitatea prețurilor de pe piață nu poate fi explicată doar printr-o creștere a costului de producție principal, astfel încât nu este posibil să se indexeze prețurile minime de import. Prin urmare, s-a concluzionat că angajamentul în forma sa actuală, și anume cu prețuri minime fixe, nu mai este realizabil în practică și că problema pusă de caracterul fix al prețului minim nu ar fi remediată prin intermediul indexării prețului. Prin urmare, s-a concluzionat că FeSi nu mai este considerat adecvat pentru un angajament de preț fix [a se vedea, de asemenea, considerentele 131 și 132 din Regulamentul (CE) nr. 172/2008 al Consiliului (4)] și că acceptarea angajamentului oferit de societatea în cauză trebuie retrasă.
(5)
Societatea în cauză a fost informată cu privire la concluziile Comisiei și a avut posibilitatea să își prezinte observațiile.
(6)
Societatea a susținut că raționamentul Comisiei pentru retragerea angajamentului contrazice analiza interesului comunitar prin care a afirmat în informarea către societate că „deși informațiile disponibile arată că prețurile FeSi au urmat într-adevăr o tendință ascendentă în lunile următoare perioadei de anchetă, prețurile pentru costurile de producție majore ale FeSi au crescut, de asemenea, în aceeași perioadă”.
(7)
În acest sens, se remarcă faptul că declarația de mai sus, astfel cum se confirmă în considerentul 106 din Regulamentul (CE) nr. 172/2008, nu stabilește o corelație între evoluția prețurilor FeSi și costul mijloacelor de producție, ci era menită să explice situația industriei comunitare. Într-adevăr, în conformitate cu practica stabilită a Comisiei cu privire la indexarea prețurilor minime de import, acestea din urmă pot fi indexate doar în cazul în care prețul produsului care face obiectul angajamentului variază în funcție de costul de producție principal. În acest caz special, costul principal de producție (energia electrică) nu a indicat o corelație strânsă cu creșterea prețului FeSi. Chiar dacă existase o corelație între prețurile FeSi și costul său principal de producție, având în vedere prețurile divergente ale energiei electrice pe diferite piețe, nu există o sursă adecvată de informații cu privire la prețurile energiei electrice care să servească drept bază pentru indexarea PMI, contrar prețurilor pentru alte produse de bază, cum ar fi petrolul. În plus, alte materii prime, cum ar fi cocs și cuarțit, constituie, de asemenea, componente principale, dar diferite ale costului de producție pentru FeSi. Prin urmare, în cazul în care prețurile minime de import se indexează în funcție de prețul fiecăruia dintre aceste costuri de producție, este necesară utilizarea unor formule de indexare complexe, ceea ce ar face ca determinarea parametrilor de indexare și realizarea angajamentelor să devină extrem de complexe. Prin urmare, s-a concluzionat că nu este posibil să se indexeze prețurile minime de import în raport cu prețul costului de producție principal, astfel încât cererea societății a fost, în consecință, respinsă.
(8)
Societatea a susținut ulterior că este contrar practicii Comisiei să modifice forma sau nivelul măsurii stabilite în mod provizoriu și/sau propuse în etapa definitivă pe baza informațiilor care acoperă o perioadă ulterioară PA. În conformitate cu clauzele din angajament, societatea a fost informată de faptul că Comisia poate să retragă acceptul pentru angajament în orice stadiu în cursul punerii sale în aplicare, în urma modificării circumstanțelor față de cele existente în momentul acceptării angajamentului sau pentru că monitorizarea și aplicarea angajamentului s-au dovedit nepractice și nu s-a găsit o soluție acceptată de Comisie. În consecință, cererea a fost respinsă.
(9)
De asemenea, societatea a susținut că Comisia a ajuns la o concluzie greșită în evaluarea sa asupra eficienței angajamentului parțial, deoarece a utilizat date ulterioare perioadei de anchetă neverificate. În acest sens, se remarcă faptul că Comisia a urmat practicile sale curente, întrucât a utilizat în principal date furnizate de Eurostat pentru analiza sa, precum și raportul periodic privind angajamentul prezentat de către societate. Prin urmare, cererea a fost respinsă.
(10)
Prin urmare, în conformitate cu articolul 8 alineatul (9) din regulamentul de bază și, de asemenea, în conformitate cu clauzele aferente din angajament, care autorizează Comisia să retragă în mod unilateral acceptul pentru angajament, Comisia a concluzionat că acceptul pentru angajamentul oferit de Silmak Dooel Export Import, Jegunovce trebuie retras.
(11)
În paralel cu actualul regulament, Consiliul, prin Regulamentul (CE) nr. 172/2008, a instituit o taxă antidumping definitivă asupra importurilor de ferosiliciu originare, printre altele, din Fosta Republică Iugoslavă a Macedoniei, aplicabile importurilor acestor produse fabricate de producătorul-exportator în cauză,
ADOPTĂ PREZENTUL REGULAMENT:
Articolul 1
Acceptarea angajamentului oferit de Silmak Dooel Export Import, Jegunovce în cadrul procedurii antidumping privind importurile de ferosiliciu, originar, printre altele, din Fosta Republică Iugoslavă a Macedoniei, este retrasă.
Articolul 2
Articolul 2 din Regulamentul (CE) nr. 994/2007 al Comisiei se abrogă.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 februarie 2008.

Labels: 18
3
4
1